**OBRAZLOŽENJE**

**I. PRAVNI TEMELJ ZA DONOŠENJE AKTA**

Temeljem članka 39. Statuta Grada Pula-Pola (“Službene novine” Grada Pule broj 7/09, 16/09, 12/11, 01/13, 2/18, 2/20, 4/21 i 5/21), Gradsko vijeće Grada Pula-Pola donosi akte iz svog djelokruga.

**II. RAZLOZI DONOŠENJA I OSNOVNA PITANJA KOJA SE UREĐUJU AKTOM**

Zbog izrazito lošeg stanja graditeljskog fonda na području Grada Pule, već je 2002. godine Gradsko vijeće Grada Pule donijelo Odluku o uvjetima i načinu izrade i realizacije programa održavanja, odnosno rekonstrukcije građevina u Gradu Puli („Službene novine“ Grada Pule br. 7/02 i 1/04). Temeljem navedene Odluke, narednih se godina donosio Program održavanja kojim su, putem pojedinačnih prijava, utvrđivani zahvati uređenja pojedinih vanjskih dijelova građevina, odnosno pročelja i krovova. U godinama koje su slijedile, a slijedeći kontinuiranu potrebu obnove graditeljskog fonda program obnove građevina, pod popularnim nazivom “Dolcevita”, kroz različite forme sufinanciranja slijedio je dinamičke procese potreba obnove u gradu i mijenjao se sukladno novim potrebama i stečenom iskustvu, a u smislu postizanja što bolje funkcionalnosti, ujedno poštujući aktualne prioritete. Tako je i sada u fazi provođenja Javni poziv temeljen na Odluci o uvjetima, kriterijima i postupku za sufinanciranje Programa obnove građevina na području grada Pule („Službene novine“ broj 5/18 i 5/19).

Uspješna realizacija programa „Dolcevita“ bazira se na međusobnoj suradnji Grada i pulskih upravitelja zgrada, stoga se na redovnoj bazi odvijaju konzultacije s upraviteljima, osluškuju realne potrebe na terenu s kojima se isti susreću, a postojeći program obnove građevina dinamično se prilagođava radi što učinkovitijeg rješavanje aktualne problematike u praksi. Od donošenja posljednje Odluke znatno se promijenilo stanje na tržištu koje je uvjetovalo brojna poskupljenja materijala i povećanje cijena za izvođenja radova, pa je naglasak promjene u prijedlogu odluke upravo u tom smjeru kao i u pojednostavljivanju same procedure, sve s ciljem postizanja znatnog povećanja broja obnovljenih građevina u narednom periodu.

Ovom se Odlukom, u odnosu na prethodnu uvode slijedeće promjene:

* Uvodi se **Zona prioriteta 2, izvan obuhvata zaštićene kulturno – povijesne cjeline** koju čine: dio Tršćanske ulice na strani parnih brojeva od broja 4 do uključivo broja trideset, Rakovčeva, Mletačka i Stankovićeva ulica, ulica Dubrovačke bratovštine, Poljana Sv. Martina, dio Vukovarske i dio Zadarske ulice od početka ulica pa do križanja s Rakovčevom, dio Scalierove izvan zaštićene kulturno povijesne cjeline do križanja s Faverijskom, dio Varaždinske od početka do križanja s ulicom Croazia, ulica Croazia od početka pa do križanja s Varaždinskom, dio Marulićeve od početka ulice do križanja s Rovinjskom i Zagrebačka ulica.
* Zgrade u Zoni prioriteta 2 direktno ulaze u obradu za obnovu, bez ishođenja mišljenja stručnog povjerenstva.
* Značajno se povećava najveći iznos i postotak sufinanciranja obnove uličnih pročelja i postranih pročelja vidljivih s ulice, a uglovnim zgradama sufinancira se obnova za oba ulična pročelja ukoliko zadovoljavaju propisane uvjete.
* Zgrade koje se nalaze se u zonama prioriteta, a kojima obnova uličnog pročelja i postranih pročelja vidljivih s ulice prelazi ukupni iznos investicije od 800.000,00kn, dodatno se sufinanciraju se s 20% u dijelu iznosa koji prelazi 800.000,00 kuna.
* U obnovu pročelja obavezno ulazi i obnova/zamjena stolarije/bravarije koja se također sufinancira.
* Pojednostavljuje se prijava i dokumentacija za građevine izvan zaštićene kulturno - povijesne cjeline na način da se već Odlukom propisuju opća pravila oblikovanja, a od dokumentacije dostatan je elaborat obnove s pripadajućim troškovnikom.
* Više se ne sufinancira obnova krova, izrada dokumentacije, uklanjanje grafita, nema 100% sufinanciranja oblikovnih detalja, štukatura i sl.

**III. PRIKAZ STANJA KOJA SE UREĐUJE AKTOM**

Aktom se uređuju uvjeti, kriteriji i postupak prema kojem će Grad Pula sufinancirati provedbu Programa obnove pročelja građevina na području grada.

Odlukom se propisuju modeli i kriteriji sufinanciranja, postotak udjela sufinanciranja, opravdani troškovi ulaganja. Razrađen je postupak realizacije sufinanciranja, sadržaj dokumentacije koji podnositelj prijave prilaže na javni poziv, uređen je postupak pregleda prijava na javni poziv, obrade prijava i sklapanja Ugovora s odabranim korisnikom, te su određene obveze korisnika sredstava i postupak isplate sredstava.

.

**IV. FINANCIJSKA SREDSTAVA ZA PROVEDBU AKTA**

Sufinanciranje Programa vršit će se iz proračunskih sredstava, iz izvora spomeničke rente i drugih izvora.

**V. ZAKLJUČAK**

Smatramo da će novi način sufinanciranja zahvata obnove pročelja imati pozitivan učinak i rezultirati brojnim novouređenim pročeljima, jer ona su odraz kulturnog, graditeljskog i povijesnog identiteta Grada Pule i kao takva od posebnog gradskog interesa.

Slijedom izloženog, predlaže se ovaj Prijedlog odluke o uvjetima, kriterijima i postupku za sufinanciranje Programa obnove građevina na području grada Pule.

Pripremila: Lorena Dropulić, dipl.ing.agr.

 **P.O. GRADONAČELNIKA**

 **Ingrid Bulian, dipl.ing.arh. „v.r.“**